สรุปภาวะตลาดต่างประเทศ ประจำวันที่ 28 ม.ค. 2563
สรุปภาวะตลาดต่างประเทศ ประจำวันที่ 28 ม.ค. 2563
สรุปภาวะตลาดต่างประเทศ ประจำวันที่ 28 ม.ค. 2563
29 ม.ค. 2563

ดัชนีดาวโจนส์ตลาดหุ้นนิวยอร์กปิดดีดตัวขึ้นเมื่อคืนนี้ (28 ม.ค.) เนื่องจากนักลงทุนเข้าช้อนซื้อหุ้นที่ร่วงลงอย่างหนักเมื่อวันจันทร์ที่ผ่านมา ซึ่งรวมถึงหุ้นกลุ่มเทคโนโลยี นำโดยหุ้นแอปเปิลที่พุ่งขึ้นกว่า 2.8% ก่อนที่บริษัทจะเปิดเผยผลประกอบการรายไตรมาส นอกจากนี้ ตลาดยังได้รับปัจจัยบวกจากข้อมูลเศรษฐกิจที่แข็งแกร่งของสหรัฐ ซึ่งรวมถึงดัชนีความเชื่อมั่นผู้บริโภคที่สูงกว่าคาดในเดือนม.ค.
ดัชนีเฉลี่ยอุตสาหกรรมดาวโจนส์ปิดที่ 28,722.85 จุด เพิ่มขึ้น 187.05 จุด หรือ +0.66% ขณะที่ดัชนี S&amp;P500 ปิดที่ 3,276.24 จุด เพิ่มขึ้น 32.61 จุด หรือ +1.01% ส่วนดัชนี Nasdaq ปิดที่ 9,269.68 จุด เพิ่มขึ้น 130.37 จุด หรือ +1.43%
 
ตลาดหุ้นยุโรปปิดบวกเมื่อคืนนี้ (28 ม.ค.) โดยฟื้นตัวขึ้นหลังจากร่วงลงอย่างหนักเมื่อวันจันทร์จากความวิตกเกี่ยวกับการแพร่ระบาดของเชื้อไวรัสโคโรนา โดยตลาดขานรับการที่ประธานาธิบดีสี จิ้นผิงของจีนได้ออกมาแสดงความเชื่อมั่นว่า จีนมีความสามารถที่จะต่อสู้กับการแพร่ระบาดของเชื้อไวรัสโคโรนา และจีนพร้อมที่จะร่วมมือกับองค์การอนามัยโลก (WHO) ในการปกป้องความมั่นคงด้านสาธารณสุขในภูมิภาคและในระดับโลก นอกจากนี้ การฟื้นตัวของตลาดหุ้นวอลล์สตรีทได้ช่วยหนุนตลาดหุ้นยุโรปดีดตัวขึ้นด้วย
ดัชนี Stoxx Europe 600 บวก 0.84% ปิดที่ 417.56 จุด
ดัชนี CAC-40 ตลาดหุ้นฝรั่งเศสปิดที่ 5,925.82 จุด เพิ่มขึ้น 62.80 จุด หรือ +1.07%, ดัชนี DAX ตลาดหุ้นเยอรมันปิดที่ 13,323.69 จุด เพิ่มขึ้น 118.92 จุด หรือ +0.90% และดัชนี FTSE 100 ตลาดหุ้นลอนดอนปิดที่ 7,480.69 จุด เพิ่มขึ้น 68.64 จุด หรือ +0.93%
 
ตลาดหุ้นลอนดอนปิดบวกเมื่อคืนนี้ (28 ม.ค.) เนื่องจากนักลงทุนกลับเข้าช้อนซื้อหุ้นที่ร่วงลงอย่างหนักเมื่อวันจันทร์ โดยตลาดขานรับการที่ประธานาธิบดีสี จิ้นผิงของจีนได้ออกมาแสดงความเชื่อมั่นว่า จีนมีความสามารถที่จะต่อสู้กับการแพร่ระบาดของเชื้อไวรัสโคโรนา และจีนพร้อมที่จะร่วมมือกับองค์การอนามัยโลก (WHO) ในการปกป้องความมั่นคงด้านสาธารณสุขในภูมิภาคและในระดับโลก นอกจากนี้ เงินปอนด์ที่อ่อนค่าลงสู่ระดับต่ำสุดในรอบ 1 สัปดาห์ได้ช่วยหนุนหุ้นกลุ่มส่งออกด้วย
ดัชนี FTSE 100 ตลาดหุ้นลอนดอนปิดที่ 7,480.69 จุด เพิ่มขึ้น 68.64 จุด หรือ +0.93%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (28 ม.ค.) เนื่องจากนักลงทุนคลายความกังวลเกี่ยวกับภาวะอุปทานน้ำมันล้นตลาด หลังจากกลุ่มประเทศผู้ส่งออกน้ำมัน (โอเปก) ส่งสัญญาณว่าอาจจะขยายเวลาปรับลดกำลังการผลิตน้ำมัน โดยปัจจัยดังกล่าวช่วยหนุนราคาน้ำมันฟื้นตัวขึ้น หลังจากราคาร่วงลงติดต่อกัน 5 วันทำการ
สัญญาน้ำมันดิบ WTI ส่งมอบเดือนมี.ค. เพิ่มขึ้น 34 เซนต์ หรือ 0.6% ปิดที่ 53.48 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. เพิ่มขึ้น 19 เซนต์ หรือ 0.3% ปิดที่ 59.51 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (28 ม.ค.) เนื่องจากนักลงทุนลดการถือครองสินทรัพย์ปลอดภัย หลังจากตลาดหุ้นสหรัฐดีดตัวขึ้นอย่างแข็งแกร่ง และการเปิดเผยข้อมูลเศรษฐกิจที่สดใสของสหรัฐ ซึ่งรวมถึงดัชนีความเชื่อมั่นผู้บริโภคที่เพิ่มขึ้นสูงกว่าคาดในเดือนม.ค.
สัญญาทองคำตลาด COMEX (Commodity Exchange) ส่งมอบเดือนก.พ. ลดลง 7.60 ดอลลาร์ หรือ 0.48% ปิดที่ 1,569.80 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 59.8 เซนต์ หรือ 3.31% ปิดที่ 17.458 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 3.30 ดอลลาร์ หรือ 0.33% ปิดที่ 995.00 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 11.50 ดอลลาร์ หรือ 0.5% ปิดที่ 2,185.10 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (28 ม.ค.) ขานรับข้อมูลเศรษฐกิจที่สดใสของสหรัฐ ซึ่งรวมถึงยอดสั่งซื้อสินค้าคงทนที่ฟื้นตัวขึ้นในเดือนธ.ค. และดัชนีความเชื่อมั่นผู้บริโภคที่เพิ่มขึ้นสูงกว่าคาดในเดือนม.ค. ขณะเดียวกันนักลงทุนจับตาผลการประชุมของธนาคารกลางสหรัฐ (เฟด) ซึ่งมีกำหนดแถลงในวันนี้ตามเวลาสหรัฐ หรือในช่วงเช้าตรู่ของวันพรุ่งนี้ตามเวลาไทย
ดอลลาร์สหรัฐแข็งค่าเมื่อเทียบกับเงินเยน ที่ระดับ 109.14 เยน จากระดับ 108.92 เยน และแข็งค่าเมื่อเทียบกับฟรังก์สวิส ที่ระดับ 0.9731 ฟรังก์ จากระดับ 0.9696 ฟรังก์ แต่หากเทียบกับดอลลาร์แคนาดา ดอลลาร์สหรัฐอ่อนค่าลงแตะที่ระดับ 1.3169 ดอลลาร์แคนาดา จากระดับ 1.3182 ดอลลาร์แคนาดา
ยูโรแข็งค่าเล็กน้อยเมื่อเทียบกับดอลลาร์สหรัฐ ที่ระดับ 1.1017 ดอลลาร์ จากระดับ 1.1016 ดอลลาร์ ขณะที่เงินปอนด์อ่อนค่าลงแตะที่ระดับ 1.3007 ดอลลาร์ จากระดับ 1.3048 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6751 ดอลลาร์สหรัฐ จากระดับ 0.6757 ดอลลาร์สหรัฐ